KIRJALLINEN KYSYMYS E-1189/01 esittäjä(t): Juan Naranjo Escobar (PPE-DE) komissiolle. Turistiluokan oireyhtymä.



Virallinen lehti nro 340 E , 04/12/2001 s. 0195 - 0196



KIRJALLINEN KYSYMYS E-1189/01 esittäjä(t): Juan Naranjo Escobar (PPE-DE) komissiolle (19. huhtikuuta 2001) Aihe: Turistiluokan oireyhtymä Niin kutsuttua turistiluokan oireyhtymää on esiintynyt toistuvasti, ja se on aiheuttanut jopa kuolemantapauksia pitkän matkan lennoilla, koska matkustajat ovat joutuneet pysyttelemään tuntien ajan liikkumatta mannerten välillä liikennöivien lentokoneiden kapeilla istuimilla. Ilmiö johtuu yksinomaan halusta käyttää yhä suuremmassa määrin hyväksi lentokoneissa käytettävissä olevaa tilaa, jotta lentoyhtiöiden kannattavuus lisääntyisi jo mainituilla pitkän matkan lennoilla. Tilanne on kuitenkin tullut pisteeseen, jossa matkustajien hengen suojeleminen edellyttää, että annetaan määräyksiä siitä, millainen on riittävä matkustajan käytettävissä oleva tila, jotta hänellä on tarpeeksi liikkumatilaa ettei aiheutuisi pelättyjä verihyytymiä, joka aiheuttaa turistiluokan oireyhtymän. Ollaanko komissiossa sitä mieltä, että kaiken tämän takia mannertenvälisten lentojen matkustajien oikeutta elää pitäisi suojella määräyksin, joilla lentoyhtiöt velvoitettaisiin tarjoamaan pitkän matkan lentojen matkustajille sellaisia paikkoja, joilla kaikille kuuluva oikeus hengissä säilymiseen olisi varma? Loyola de Palacion komission puolesta antama vastaus (12. kesäkuuta 2001) Komissio on tietoinen laskimoveritulppaa ja lentokoneiden matkustusolosuhteita koskevista viimeaikaisista raporteista ja tapahtumista ja suhtautuu matkustajien huoleen hyvin vakavasti. Se on perehtynyt useisiin raportteihin, joista on erityisesti mainittava Englannin parlamentin ylähuoneen rajoitetun tiede- ja teknologiakomitean raportti. Komissio ei ole löytänyt alustavissa selvityksissä todellista näyttöä siitä, että lentomatkustamiseen liittyisi kärkevimpien väitteiden mukaisia terveysriskejä. Se kuitenkin suhtautuu terveysriskien ja erityisesti laskimoveritulpan vaaraan erittäin vakavasti varsinkin siksi, että vaivan yleisyydestä on saatavilla vain vähän tietoja. Liikennepolitiikasta vastaava komission varapuheenjohtaja Loyola de Palacio onkin kirjoittanut Euroopan lentoyhtiöiden liiton, Euroopan alueellisten lentoyhtiöiden yhdistyksen ja Kansainvälisen tilauslentoyhtiöiden järjestön puheenjohtajille kehottaen näiden järjestöjen jäseniä ryhtymään ennalta ehkäiseviin toimenpiteisiin laskimoveritulppavaaran suhteen. Varapuheenjohtaja on kirjeessään kehottanut lentoyhtiöitä toimimaan nopeasti riskien minimoimiseksi: tiedottamaan lippuja varaaville ja ostaville matkustajille vaaroista, altistavista tekijöistä ja ennalta ehkäisevistä toimenpiteistä ennen pitkiä lentoja sekä kertomaan lennon alussa, kuinka laskimoveritulpan saamisen vaaraa voi pienentää. Muutamat lentoyhtiöt ovat jo omasta aloitteestaan ryhtyneet varoittamaan matkustajia ennen lentoa ja/tai neuvomaan näitä lennon aikana (esitteet, videot, verryttelyohjeet lentoyhtiön asiakaslehdessä, ohjeet suositeltavista ja vältettävistä asioista ja niin edelleen). Kuten käy ilmi aiemmasta yhteisvastauksesta parlamentin jäsenten Konstantinos Hatzidakis (E-0151/01), Dagmar Roth-Behrendt ja Ioannis Souladakis (E-0155/01), Chris Davies (E-0191/01), Cristina García-Orcoyen Tormo (E-0233/01), Garrelt Duin (E-0271/01) ja Sir Robert Atkins (P-0353/01) kirjallisiin kysymyksiin(1), komissiolla oli alun perin tarkoitus asettaa yksi asiantuntijaryhmä selvittämään laskimoveritulpan vaikutuksia ja toinen selvittämään ilmanlaatua ja matkustamo-olosuhteita. Sen jälkeen tehtyjen erilaisten aloitteiden ja erityisesti Maailman terveysjärjestön maaliskuussa 2001 järjestämän erityiskonferenssin valossa olisi komission mielestä parempi osallistua kansainvälisellä tasolla tehtävän tutkimuksen rahoittamiseen. Nämä tutkimukset sisältävät seuraavaa: 1. Lentomatkustaminen ja laskimoveritulppa: mahdollisen yhteyden selvittäminen ja tarvittaessa kvantifioiminen; etiologisten tekijöiden selvittäminen. 2. Erikoistutkimukset, joissa käytetään vapaaehtoisryhmiä yksittäisten toisistaan riippumattomien ympäristö- ja käyttäytymisriskitekijöiden tutkimiseen. 3. Interventiotutkimus ennalta ehkäisevien toimenpiteiden arvioimiseksi vakioiduilla diagnostisilla menetelmillä. Kokeelliset tutkimukset tehdään matkustajilla valvotuissa olosuhteissa. Tämä tutkimusohjelma on tarkoitus aloittaa kesällä 2001. Komissio toimittaa tutkimuksen tulokset parlamentille niiden valmistuttua. Nykyisen tieteellisen tietämyksen perusteella komissio ei kuitenkaan aio ehdottaa uusia säännöksiä tästä aiheesta. (1) EYVL C 235 E, 21.8.2001, s. 132.